Adomas Alminas

Adomas Alminas (1903 m. gegužės 1 d. Mažonuose, Darbėnų vls., Telšių apskr., Kauno gub., Rusijos imperija – 1989 m. vasario 4 d. Plungėje, LSSR, SSRS) – kunigas, politinis kalinys, disidentas.

 Biografija 
Gimė valstiečių Adomo Almino (1869–1947) ir Barboros Šideikytės (1872–1950) šeimoje. Kitą dieną Grūšlaukės Šv. Jono Nepomuko bažnyčios kunigo J. Gudelio, dalyvaujant krikštatėviams Antanui Norvilui ir Petronelei Rimkutei, tėvo garbei pakrikštytas Adomu.Grūšlaukės RKB gimimo metrikų knyga. – 1890–1905 m. – Lietuvos valstybės istorijos archyvas. – F. 1515, ap. 1. – B. 3. – L. 160, eil. Nr. 45 Tėvai buvo labai pamaldūs ir dievobaimingi, nuolat lankė ir rėmė bažnyčią. Iš tėvų meilę Dievui paveldėjo sūnus Adomas bei jo seserys Anastazija (1908–2003) ir Ona (1916–1997) Alminaitės, tapusios pasaulietėmis pranciškonėmis. Be jų, šeimoje užaugo Adomo sesuo Barbora bei broliai Valerijonas ir Vladislovas.

Mokėsi Grūšlaukės pradžios mokykloje, 1918–1921 m. – Skuodo gimnazijoje.Adomas Alminas. Prisiminimai. – Kretingos muziejaus mokslinis archyvas. – F. 3. – B. 46 1921 m. įstojo į Kauno kunigų seminariją. 1928 m. kovo 24 d. gavo kunigo šventimus.Elenchus omnium ecclesiarum et universi cleri provinciae ecclesiasticae Lituanae pro Anno Domini 1937. – P. 90, 247

Tarnavo vikaru Šaukėnų, Nemakščių, Šilalės ir Veiviržėnų parapijose. 1935 m. paskirtas Tenenių parapijos administratoriumi. Prasidėjus 1940 m. sovietų okupacijai, nelegaliai kirtęs valstybinę sieną pasitraukė į Vokietiją.

1941 m. grįžo į Lietuvą, tarnavo Pajūralio, Rietavo parapijų klebonu, slėpė nuo nacių persekiojimų žydus.Petras Katinas. Atlikę pareigą artimui. – XXI amžius (priedas „XXI amžiaus horizontai“). – 2006 m. vasario 22 d. Grįžus komunistų valdžiai, už nepaklusnumą 1945 m. neteko leidimo pastoraciniam darbui, todėl nelegaliai kunigavo Pikelių, Pakalniškių, Dauginių parapijose.Kunigas Brunonas Bagužas. Lietuvos piliečio kelias. – Varniai-Vilnius, 2006. – P. 283–285

1948 m. rugpjūčio 31 d. Dauginiuose (Tryškių vls., Kuršėnų apskr.) MGB darbuotojų suimtas.Lietuvos ypatingasis archyvas. – F. K-1, ap. 61 1948 m. gruodžio 25 d. Ypatingojo pasitarimo prie SSRS MGB nuteistas 10 metų lagerio. 1949 m. vasario 19 d. išvežtas į Ypatingąjį lagerį Nr. 1 (Osoblag Nr. 1, vėliau vadintą Mineraliniu lageriu, Minlagu, Komija), 1955 m. lapkričio 16 d. perkeltas į Dubravlagą (Ypatingąjį lagerį Nr. 3, Osoblag Nr. 3, Mordovija).Lietuvos gyventojų genocidas. – 1948. – Vilnius, 2007. – T. 3, d. 1 (A–M). – P. 36 Dirbo akmens anglies kasyklose. Laisvu laiku vykdė kunigo pareigą, rūpinosi kalinių sielovada.

Iš lagerio paleistas 1956 m. liepos 30 d. be teisės vienerius metus eiti kunigo pareigas. Draudimui pasibaigus, buvo skiriamas altarista Nemakščių ir Akmenės bažnyčiose, o nuo 1971 m. – Plungės bažnyčioje, suteikiant klebono teisę aptarnauti Pakutuvėnų parapiją.

Pasisakė prieš ateistų vykdomą kunigų persekiojimą ir tikinčiųjų religinių įsitikinimų įžeidinėjimus, pasirašė protesto pareiškimus Lietuvos komunistų partijos Centro komitetui, Sovietų Sąjungos vadovams Leonidui Brežnevui ir Jurijui Andropovui.Lietuvos katalikų bažnyčios kronika. – Chicago: Lietuvos kronikos sąjunga, 1979. – T. 5. – P. 383. – 1983. – T. 6. – P. 77, 136. – 1984. – T. 7. – P. 322, 446

Palaidotas gimtosios Grūšlaukės parapijos kapinėse šalia tėvų kapo. Jo amžinojo poilsio vietą ženklina antkapinė plokštė ir paminklinis akmens kryžius su kunigų kapus žyminčiu ženklu ir epitafija: „A†A KUNIGAS JUBILIATAS ADOMAS ALMINAS 1903–1989 // AŠ VIEŠPATIES BŪSTE GYVENSIU PER AMŽIUS ILGIAUSIUS PS. 22,6“.

 Šaltiniai 

 Nuorodos 
 Kretingos personalijų žinynas
 Akmenės krašto enciklopedinis žodynas

Kategorija:Lietuvos kunigai
Kategorija:Lietuvos disidentai